Eximiae devotionis
Alexander episcopus, servus servorum Dei, carissimo in Christo filio
Ferdinando regi et carissime in Christo filie Elisabeth, regine Castelle, Legionis, Aragonum, et Granate, illustribus, salutem et apostolicam benedictionem.

Eximie devotionis sinceritas et integra fides quibus nos et Romanam
reveremini ecclesiam non indigne merentur ut ilia vobis favorabiliter concedamus
per que sanctum et laudabile propositum vestrum et opus inceptum
in querendis terris et insulis remotis ac incognitis in dies melius et facilius
ad honorem Omnipotentis Dei et imperii Christiani propagationem ac fidei
Catholice exaltationem prosequi valeatis.

Hodie siquidem omnes et singulas
terras firmas et insulas remotas et incognitas, versus partes occidentales et
mare oceanum consistentes, per vos seu nuncios vestros, ad id propterea non
sine magnis laboribus, periculis, et impensis destinatos, repertas et reperiendas
imposterum, que sub actuali dominio temporali aliquorum dominorum Christianorum
constitute non essent, cum omnibus illarum dominiis, civitatibus,
castris, locis, villis, juribus, et jurisdictionibus universis, vobis, heredibusque
et successoribus vestris, Castelle et Legionis regibus, imperpetuum, motu
proprio et ex certa scientia ac de apostolice potestatis plenitudine donavimus,
concessimus, et assignavimus, prout in nostris inde confectis litteris plenius
continetur.

Cum autem alias nonnullis Portugallie regibus qui impartibus
Africa, Guinea, et Minere Auri, ac alias, insulas etiam ex similibus concessione
et donatione apostolica eis facta repererunt et acquisiverunt, per
Sedem Apostolicam diversa privilegia, gratie, libertates, immunitates, exemptiones,
facultates, littere, et indulta concessa fuerint ; nos volentes etiam,
prout dignum et conveniens existit, vos, heredesque et successores vestros
predictos, non minoribus gratiis, prerogativis, et favoribus prosequi, motu
simili, non ad vestram vel alterius pro vobis super hoc oblate petitionis
instantiam sed de nostra mera liberalitate ac eisdem scientia et apostolice
potestatis plenitudine, vobis et heredibus et successoribus vestris predictis,
ut in insulis et terris per vos seu nomine vestro hactenus repertis hujusmodi et
reperiendis imposterum, omnibus et singulis gratiis et privilegiis, exemptionibus,
libertatibus, facultatibus, immunitatibus, litteris, et indultis regibus
Portugallie concessis hujusmodi, quorum omnium tenores, ac si de verbo ad
verbum presentibus insererentur, haberi volumus pro sufficienter expressis
et insertis, uti, potiri, et gaudere libere et licite possitis et debeatis in omnibus
et per omnia perinde ac si illa omnia vobis ac heredibus et successoribus
vestris prefatis specialiter concessa [fuissent], auctoritate apostolica, tenore
presentium de specialis dono gratie indulgemus, illaque in omnibus et per
omnia ad vos heredesque ac successores vestros predictos extendimus pariter
et ampliamus, ac eisdem modo et forma perpetuo concedimus, non obstantibus
constitutionibus et ordinationibus apostolicis, nec non omnibus illis que in
litteris Portugallie regibus concessis hujusmodi concessa sunt, non obstare
ceterisque contrariis quibuscunque.

Verum, quia difficile foret presentes
litteras ad singula queque loca in quibus expediens fuerit, deferri, volumus,
ac motu et scientia similibus decernimus, quod illarum transumptis, manu
publici notarii inde rogati subscriptis et sigillo alicujus persone in ecclesiastica
dignitate constitute, seu curie ecclesiastice, munitis, ea prorsus fides indubia
in judicio et extra, ac alias ubilibet, adhibeatur, que presentibus adhiberetur,
si essent exhibite vel ostense.

Nulli ergo omnino hominum liceat hanc
paginam nostrorum indulti, extensionis, ampliationis, concessionis, voluntatis,
et decreti infringere, vel ei ausu temerario contraire.

Siquis autem hoc
attemptare presumpserit, indignationem Omnipotentis Dei ac beatorum Petri
et Pauli apostolorum ejus se noverit incursurum.

Datum Rome apud Sanctum
Petrum, anno Incarnationis Dominice millesimo quadrigentesimo nonagesimo
tertio, quinto nonas Maii, pontificatus nostri anno primo.

L. PODOCATHARUS
D. GALLETTUS
Registrata in secretaria apostolica. Crothonien[sis]. Jul[io].
Gratis de mandato b[eati] d[omini] nostri pape.
JO[HANNES] NILIS